Comisia Europeană a anunțat miercuri, 27 martie, trei inițiative de cooperare între statele membre în domeniul învățământului superior. Scopul final este crearea unei diplome unice pentru studenții UE, recunoscută instant în toate cele 27 de țări membre.
Cele trei propuneri respectă autonomia universităților și libertatea academică, dar Comisia Europeană vrea ca diploma unică europeană să devină o opțiune voluntară pentru toate instituțiile de învățământ superior. Aceast act ar putea înlocui diplomele de licență, de masterat și de doctorat.
Primul pas al planului este adăugarea unei "etichete" europene pe diplomele instituțiilor care respectă anumite criterii. Abia apoi diploma europeană ar putea fi emisă, fie într-un sistem de cooperare al universităților din țări membre UE, fie prin înființarea unei noi entități legale europene, se arată în propunerea publicată pe site-ul Comisiei Europene.
În 2025, CE plănuiește lansarea unor noi proiecte prin care să ofere beneficii financiare statelor membre UE care vor să susțină diploma europeană, alături de acreditare și sprijin din partea unor agenții care să asigure calitatea învățământului.
Planul pentru diploma europeană se bazează pe o fundație creată de Erasmus+, care a derulat programe pilot cu un concept similar în peste 140 universități din UE.